ເກົາຫຼີໃຕ້ ປະທ້ວງ ຕຳລາຮຽນ ຂອງຍີ່ປຸ່ນ ກ່ຽວກັບ ໝູ່ເກາະ ທີ່ເປັນບັນຫາຂັດແຍ້ງ
ເອກອັກຄະລັດຖະທູດຍີ່ປຸ່ນ ປະຈຳເກົາຫລີໃຕ້ ຖືກກະຊວງຕ່າງປະເທດ ຮ້ອງໂຕເຂົ້າພົບ ເພື່ອປະທ້ວງ ຕຳລາຮຽນ ກ່ຽວກັບໝູ່ເກາະ ທີ່ຍັງເປັນບັນຫາໂຕ້ແຍ້ງກັນ.
ເກົາຫລີໃຕ້ ໄດ້ປະນາມ ການເຄື່ອນໄຫວຂອງ ຍີ່ປຸ່ນ ທີ່ໃຫ້ການ ອະນຸມັດຕໍ່ຕຳລາຫຼືປື້ມແບບຮຽນໃໝ່ ຂອງໂຮງຮຽນມັດທະຍົມ ຕົ້ນທີ່ກ່າວເຖິງບັນດາໝູ່ເກາະທີ່ໂຕ້ແຍ້ງກັນໃນເຂດທະເລຂອງ ຍີ່ປຸ່ນ ໂດຍໃສ່ຊື່ພຽງແຕ່ພາສາຍີ່ປຸ່ນເທົ່ານັ້ນ ກະຊວງຕ່າງປະເທດເກົາຫລີໃຕ້ ໃນວັນອັງຄານມື້ນີ້ ໄດ້ອອກຖະ ແຫລງການ ກ່າວວ່າ ແບບຮຽນດັ່ງກ່າວໄດ້ບິດເບືອນປະຫວັດ ສາດ ໂດຍອ້າງເອົາບັນດາໝູ່ເກາະທີ່ໂຕ້ແຍ້ງກັນວ່າ ເປັນຂອງ ຍີ່ປຸ່ນ ໂດຍບໍ່ໄດ້ໃຫ້ການອະທິບາຍເຖິງປະຫວັດຄວາມເປັນມາ ຂອງບັນຫາຂັດແຍ້ງກ່ຽວກັບໝູ່ເກາະ ກະຊວງຕ່າງປະເທດ ເກົາ ຫຼີໃຕ້ ໄດ້ຮຽກໂຕເອກອັກຄະລັດຖະທູດຍິ່ປຸ່ນ ປະຈຳນະຄອນ ໂຊລ ເຂົ້າພົບເພື່ອປະທ້ວງກ່ຽວກັບແບບຮຽນດັ່ງກ່າວ ທີ່ໄດ້ຮັບການອະນຸມັດຈາກໂຕກຽວ ໃນວັນຈັນວານນີ້ ຖະແຫລງການກ່າວວ່າ ການປະຕິເສດຂອງຍີ່ປຸ່ນບໍ່ຍອມປ່ຽນແປງຄຳເວົ້າຢູ່ໃນແບບຮຽນ ນັ້ນ ແມ່ນສະແດງໃຫ້ເຫັນຈຸດປະສົງ ທີ່ຈະກະທຳຄວາມຜິດດັ່ງທີ່ໄດ້ເຮັດມາແລ້ວໃນອະ ດີດ ນັ້ນຄືນອີກ ຍີ່ປຸ່ນກ່າວວ່າ ແບບຮຽນທັງໝົດ ຈະອ້າງເຖິງບັນດາໝູ່ເກາະເຫຼົານັ້ນວ່າເປັນພາກສ່ວນນຶ່ງ ຂອງດິນແດນຍີ່ປຸ່ນ ຍີ່ປຸ່ນ ໄດ້ຍຶດຄອງແຫລມເກົາຫລີ ແຕ່ປີ 1910 ຈົນເຖິງສົງຄາມໂລກຄັ້ງທີສອງ ຊຶ່ງໄດ້ສີ້ນ ສຸດລົງໃນປີ 1945 ປະຫວັດສາດດັ່ງກ່າວ ໄດ້ປະຖິ້ມມູນເຊື້ອອັນຂົມ ຂື່ນໄວ້ ຕໍ່ຍີ່ປຸ່ນ ໃນ ໝູ່ຊາວເກົາຫລີຈຳນວນນຶ່ງ ລັດຖະມົນກະຊວງຕ່າງປະເທດເກົາຫລີໃຕ້ ຍີ່ປຸ່ນ ແລະຈີນ ໄດ້ພົບປະກັນໃນເດືອນແລ້ວ ນີ້ ຊຶ່ງພາໃຫ້ມີຄວາມຫວັງວ່າ ຈະມີຄວາມສຳພັນທີ່ດີຂື້ນ ລະຫວ່າງບັນດາປະເທດເພື່ອນບ້ານເອເຊຍທັງສາມ